Φασολάδα με σπανάκι και κρόκο Κοζάνης
Πληθωρική, νόστιμη λευκή φασολάδα, με σπανάκι και αρωματικό κρόκο Κοζάνης.
250 γρ. φασόλια μέτρια, μουλιασμένα αποβραδίς, 4 σκελίδες σκόρδου, ολόκληρες (ή όσο θέλουμε), 1 φύλλο δάφνης, 1 ολόκληρο κρεμμύδι , 400 γρ. τρυφερά φύλλα σπανακιού (αγοράζουμε πιο πολύ, γιατί στο καθάρισμα θα έχουμε φύρα 100 - 150 γρ.), 4 κουτ. σούπας ελαιόλαδο, 2 φέτες χωριάτικο ψωμί, χωρίς την κόρα, σε κύβους, 6 - 8 στήμονες κρόκος Κοζάνης , 2 κουτ. σούπας φύλλα μαϊντανού, ψιλοκομμένα , αλάτι, πιπέρι φρεσκοτριμμένο
Για τη φασολάδα με σπανάκι, μουλιάζουμε τους στήμονες του κρόκου Κοζάνης σε ένα φλιτζανάκι του καφέ ζεστό νερό.Βάζουμε τα φασόλια σε μια κατσαρόλα με 2 1⁄2 λίτρα κρύο νερό, τις 2 σκελίδες σκόρδου, το κρεμμύδι και τη δάφνη.Βάζουμε την κατσαρόλα σε δυνατή φωτιά και, μόλις κοχλάσει το νερό, χαμηλώνουμε τη φωτιά και σιγοβράζουμε τα φασόλια για περίπου 1 ώρα ή μέχρι να γίνουν, ξαφρίζοντας αν χρειαστεί.Παράλληλα, σε μια άλλη κατσαρόλα, βάζουμε τα φύλλα του σπανακιού με λίγο αλάτι, σκεπάζουμε και τα αχνίζουμε για 5 ́ - 6 ́, σε σιγανή φωτιά, μέχρι να μαραθούν. Βάζουμε το σπανάκι σε σουρωτήρι και το αφήνουμε στην άκρη. Ζεσταίνουμε στην ίδια κατσαρόλα το λάδι και σοτάρουμε τους κύβους ψωμιού με το υπόλοιπο σκόρδο, μέχρι να ροδίσουν. Μεταφέρουμε τους κύβους του ψωμιού (χωρίς το σκόρδο) στο μπλέντερ, προσθέτουμε το νερό με τον κρόκο και 1 φλιτζάνι ζωμό από τη φασολάδα και χτυπάμε μέχρι να λιώσουν. Ρίχνουμε τον πολτό στη φασολάδα (αφού έχει περάσει η 1 ώρα μαγειρέματος, οπότε αφαιρούμε το κρεμμύδι, το σκόρδο και τη δάφνη) και συνεχίζουμε το μαγείρεμα για άλλα 5 λεπτά. Αυτή η προσθήκη θα νοστιμίσει και θα χυλώσει τη φασολάδα. Ρίχνουμε στην κατσαρόλα το σπανάκι, το μαϊντανό και αλατοπίπερο και μαγειρεύουμε για άλλα 10 ́.
Όσπρια,Φασόλια,Vegan,Νηστίσιμα,Χορτοφαγικά